Diari Oficial de la Generalitat Valenciana


Sumari del DOGV 5417, del 29-12-2006 (2006/15709)

ORDE de 12 de desembre de 2006, de la Conselleria d'Empresa, Universitat i Ciència, sobre concessió d'ajudes de l'Institut de la Petita i Mitjana Indústria de la Generalitat Valenciana (IMPIVA).
--------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5417

Data del DOGV
:   29-12-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2006/15777


Data del document
:   12-12-2006

Organisme emissor
:   Conselleria d'Empresa, Universitat i Ciència

Tipus de document
:   Ordre

Anàlisi jurídica

 Descriptors 

:   * suport econòmic
    * recerca i desenvolupament
    * ajuda a les empreses
    * ajuda pública
    * mitjana empresa
    * creació d'ocupació
    * petita empresa
    * centre d'investigació
    * professió independent
    * competitivitat
    * innovació

ORDE de 12 de desembre de 2006, de la Conselleria d'Empresa, Universitat i Ciència, sobre concessió d'ajudes de l'Institut de la Petita i Mitjana Indústria de la Generalitat Valenciana (IMPIVA). [2006/15758]  
La Comunitat Valenciana es caracteritza per una economia oberta constituïda principalment per xicotetes i mitjanes empreses especialitzades en la producció de béns de consum.  
Estes activitats s'enfronten en els últims anys a importants desafiaments en l'orde productiu i comercial a causa del desenvolupament de noves tecnologies, nous materials, nous productes i nous competidores en l'escenari de l'economia global. Això, al seu torn, planteja nous reptes de gestió que les xicotetes i mitjanes empreses poden trobar dificultats per a superar.  
La Unió Europea, marc de referència en què se situa la Comunitat Valenciana per fer front als reptes econòmics que té plantejats, va definir en l'Estratègia de Lisboa els criteris per fer d'Europa un espai dinàmic i innovador. En virtut d'això i tenint com a pilars fonamentals la liberalització de l'economia i la salvaguarda de la lliure competència, compatibles amb l'acció pública en els casos en què esta puga contribuir a superar limitacions del mercat per a assignar els recursos de manera que es maximitze el creixement econòmic, la creació d'ocupació, el benestar social i la preservació del medi ambient d'acord amb criteris de sostenibilitat del creixement, la Unió Europea declara compatibles amb la normativa comunitària la concessió de determinades ajudes estatals i contribuïx, així mateix, al seu finançament.  
La Comunitat Valenciana s'ha beneficiat de la seua pertinença a la Unió Europea disposant de recursos financers d'acord amb la consideració dins de l'Objectiu 1 disposat per donar suport al desenvolupament de les regions que partien d'un menor nivell de renda per càpita.  
La reorientació dels fons estructurals de la Unió Europea a partir del pròxim any, la reformulació dels criteris de la política de competència i de concessió d'ajudes estatals, així com l'entrada en vigor de les Noves Perspectives Financeres 2007-2013 i la nova consideració de la Comunitat Valenciana dins de l'Objectiu de Competitivitat i Ocupació una vegada que el seu nivell de renda per càpita estiga prop d'igualar la mitjana de la Unió Europea, advoquen per redefinir el marc en què l'Institut de la Mitjana i Petita Indústria de la Generalitat ha estat concedint ajudes a empreses, entitats sense ànim de lucre i persones físiques en execució de la política del Govern Valencià en matèria de xicoteta i mitjana empresa.   
En este mateix sentit es dirigix el desenvolupament de la normativa estatal en matèria de subvencions iniciat amb la promulgació de la Llei General de Subvencions i el seu posterior reglament.  
Dins d'este marc normatiu, així com de l'emanat de la mateixa Generalitat, la Conselleria d'Empresa, Universitat i Ciència pretén continuar desenvolupant instruments que servisquen d'estímul i suport a l'activitat innovadora de les empreses i posar al seu abast els mitjans i servicis que els permeten disposar dels recursos més avançats per a accedir a la informació i el coneixement necessaris per a guanyar capacitat d'innovació, superant les limitacions que la grandària empresarial, la falta de recursos humans qualificats o de fonts de finançament adaptades a les seues característiques i necessitats puguen representar.   
Per això cal, entre altres aspectes, definir un marc que regule els criteris, les formes i els procediments per a efectuar la transferència de recursos públics a les empreses, i també a les entitats sense ànim de lucre i a les persones físiques que puguen ser agents col.laboradors de l'actuació pública en l'oferta de servicis avançats a les empreses o partícips en esta aportant les seues capacitats i recursos.  
Mitjançant la present orde, amb la finalitat d'incentivar i donar suport a les iniciatives d'innovació en el teixit empresarial de la Comunitat Valenciana, la Conselleria d'Empresa, Universitat i Ciència establix els criteris d'acord amb els quals l'Institut de la Mitjana i Petita Indústria de la Generalitat posarà a la disposició de les empreses, entitats sense ànim de lucre que presten servicis a les pimes i persones físiques que desenvolupen activitats que redunden en benefici del sistema productiu valencià programes i actuacions de suport financer en el marc de la normativa vigent que regula esta matèria, així com de les normes sobre igualtat i no discriminació.  
Així mateix, constituïx criteri fonamental la reducció de la documentació que els sol.licitants i perceptors de les mesures de suport hauran d'aportar, la qual es limita al mínim imprescindible per a garantir el bons ús i la correcta aplicació dels recursos públics. En esta línia s'atén igualment la possibilitat de subscriure convenis o contractes amb entitats col.laboradores en la gestió de les ajudes convocades, així com d'articular en un únic sistema de gestió els recursos aportats per la Generalitat amb els que puguen provenir de les administracions europea i estatal i la gestió dels quals puga ser encomanada a l'IMPIVA, de manera que els destinataris de les mesures puguen tenir accés global a totes estes d'una forma coordinada.  
Per això i en virtut de les facultats que m'atorga l'article 35 de la Llei 5/1983, de 30 de desembre, del Govern Valencià,  
ORDENE  
Article 1. Objecte i àmbit  
1. Constituïx l'objecte de la present orde establir el procediment i el marc general per a la concessió d'ajudes de l'Institut de la Petita i Mitjana Indústria de la Generalitat Valenciana (IMPIVA) en l'àmbit de la Comunitat Valenciana.  
2. Les ajudes previstes en la present orde tenen per objecte el finançament de projectes en les següents matèries:  
- Promoció de la I+D.   
- Promoció de la innovació i la competitivitat.  
- Xarxes de suport a la innovació .  
- Promoció d'iniciatives empresarials i foment de l'emprenedorisme.  
- Desenvolupament i promoció del capital humà per a la innovació.  
Les ajudes que s'establixen en la present orde tenen la consideració de subvenció, d'acord amb la definició establida en l.article 2 de la Llei 38/2003, de 17 de novembre, General de Subvencions.  
S'exclouen de la consideració de subvenció els rendiments financers que es generen pels fons lliurats als beneficiaris.  
3. Els projectes objecte d'ajuda hauran d'estar localitzats al territori de la Comunitat Valenciana.  
4. Per resolució del president de l'IMPIVA s'aprovaran les corresponents convocatòries amb les seues bases reguladores que seran publicades en el Diari Oficial de la Comunitat Valenciana (DOGV).  
Article 2. Marc normatiu  
Les ajudes recollides en la present orde s'ajustaran al que s'ha disposat en els articles 87 a 89 del Tractat de la Unió Europea i en la normativa comunitària relativa a determinats sectors, en la Llei 38/2003, de 17 de novembre, General de Subvencions, i en la resta de normativa d'aplicació  
Article 3. Contingut de les convocatòries  
1. Cada convocatòria haurà d'incloure, entre altres possibles punts, els següents:  
- Naturalesa de l'ajuda.  
- Actuacions objecte d'ajuda.  
- Beneficiaris.  
- Determinació dels criteris d'avaluació.  
- Cost subvencionable i intensitats màximes d'ajuda.  
- Terminis de presentació de sol.licituds.  
- Termini i forma de justificació.  
2. En la convocatòria s'especificarà l'import global màxim destinat al finançament de les ajudes segons el que s'ha establit en la corresponent llei de pressupostos de la Generalitat, sense perjudici que puguen convocar-se per tramitació anticipada, d'acord amb una quantia estimada que quedarà condicionada a l'existència de crèdit adequat i suficient en el moment de la resolució de concessió de les ajudes. En qualsevol cas, es podrà incrementar el finançament quan es produïsca un augment del crèdit disponible com a conseqüència d'altres convocatòries en les quals s'hagen presentat o resolt sol.licituds per import inferior a la despesa inicialment prevista, o de les quals deriven obligacions liquidades o reconegudes per import inferior a l'ajuda que va ser concedida al seu dia, o bé quan l'esmentat augment siga conseqüència d'una generació, ampliació o incorporació de crèdit.  
Article 4. Beneficiaris  
Cada convocatòria especificarà quins col.lectius podran ser beneficiaris de les ajudes i estos hauran de tenir necessàriament la seu social o l'establiment de producció a la Comunitat Valenciana i, si és el cas, estar inscrits en algun dels registres establits reglamentàriament.  
Article 5. Sol.licituds i documentació  
1. Les sol.licituds d'ajuda es formalitzaran segons model normalitzat i es presentaran acompanyades de la memòria i de la documentació que s'indique en la convocatòria, si bé l'IMPIVA podrà fer ús de la informació continguda en els seus registres o en altres administracions.  
2. La presentació de la sol.licitud de subvenció comportarà l'autorització a l'IMPIVA perquè puga obtenir directament la informació relativa al compliment de les obligacions fiscals i amb la Seguretat Social. No obstant això, el sol.licitant podrà denegar-ne expressament el consentiment i haurà d'aportar el corresponent certificat.  
3. Les sol.licituds podran presentar-se en els registres de l'IMPIVA o per qualsevol dels mitjans previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o bé de forma telemàtica sempre que així s'haja previst en la corresponent convocatòria.  
4. Examinada la documentació aportada, si esta no reunix els requisits exigits es demanarà a l.interessat que en un termini de 10 dies esmene la falta o adjunte la documentació necessària, amb indicació que si no ho fa així es considerarà que ha desistit de la seua sol.licitud.  
5. Així mateix, es podrà requerir del sol.licitant qualssevol altres dades, documents i informes complementaris que resulten necessaris per a la resolució de l'expedient.  
6. Les sol.licituds es presentaran amb anterioritat a la realització del projecte, llevat que es dispose d'una altra manera en la convocatòria.   
7. Els sol.licitants podran executar els projectes una vegada presentada la sol.licitud, sense esperar que la concessió de l'ajuda es produïsca i sense que això prejutge la decisió que finalment s'hi adopte.  
Article 6. Entitats col.laboradores  
L'IMPIVA podrà subscriure convenis o contractes amb entitats col.laboradores perquè, actuant en el seu nom i pel seu compte, lliuren i distribuïsquen els fons als beneficiaris o col.laboren en la gestió de les ajudes convocades.  
Article 7. Criteris d'avaluació   
Els criteris d'avaluació, així com la seua ponderació, es definiran en les respectives convocatòries d'ajuda d'acord amb les característiques de cada programa o actuació susceptible de suport. En cas d'omissió de la ponderació, tots els criteris tindran el mateix pes per a la valoració de les sol.licituds.  
Article 8. Resolució i concessió de les ajudes  
1. Les ajudes es concediran pel procediment de concurrència competitiva, tot adjudicant el pressupost disponible a aquelles sol.licituds que hagen obtingut major valoració en l'aplicació dels criteris. Excepcionalment podrà procedir-se al prorrateig de l'esmentat pressupost entre els beneficiaris, sempre que estiga previst així en la corresponent convocatòria.  
2. La instrucció dels expedients d'ajudes anirà a càrrec de l'òrgan indicat en la convocatòria, el qual realitzarà d'ofici totes les actuacions que estime necessàries per a la determinació, coneixement i comprovació de les dades en virtut de les quals portarà a cap l'avaluació de les sol.licituds, d'acord amb els criteris establits en la convocatòria.  
3. Vista l'avaluació realitzada per l'òrgan instructor, un òrgan col.legiat integrat pel personal que es designe en la convocatòria formularà proposta d'adjudicació del pressupost disponible atenent el nombre de sol.licituds presentades i la puntuació obtinguda per estes. El dit òrgan podrà reservar-se la valoració de determinats criteris.  
4. Es podrà establir en la convocatòria, o per decisió de l'òrgan col.legiat, un màxim d'ajuda per beneficiari d'acord amb la disponibilitat pressupostària global o per programes i, fins i tot, la denegació d'ajuda en algun programa d'acord amb les ajudes rebudes pel beneficiari en altres programes.  
5. El president de l'IMPIVA, vista la proposta de l.òrgan col.legiat, dictarà resolució de concessió de les ajudes, en què es fixarà la quantia i s'incorporaran, si és el cas, les condicions i obligacions que afecten el desenvolupament del projecte.   
6. El termini màxim per a emetre i notificar la resolució serà de sis mesos des de la finalització del termini de presentació de sol.licituds. Transcorregut l'esmentat termini sense que s'hi haja resolt i notificat s'entendrà desestimada la sol.licitud d'ajuda en els termes previstos en l'article 44 de la Llei, 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
7. El contingut de la resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i es podrà subscriure un conveni que reculla les condicions particulars que afecten el projecte.  
8. Les subvencions concedides seran publicades en el Diari Oficial de la Comunitat Valenciana, amb indicació de convocatòria, programa i crèdit pressupostari a què s'imputen, beneficiari, quantitat concedida i finalitat de la subvenció.  
9. Les resolucions a què fan referència els paràgrafs anteriors esgoten la via administrativa i contra estes podrà interposar-se recurs de reposició en el termini d'un mes, comptador des de l'endemà de la notificació de la resolució corresponent, o recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la notificació de la resolució corresponent. Es delega en el director general de l'IMPIVA la resolució dels recursos de reposició.  
Article 9. Resolució d'incidències  
1. Es delega en el director general de l'IMPIVA la resolució de les incidències que es produïsquen amb anterioritat o posterioritat a la concessió i en especial els supòsits de:  
- Canvis de titularitat.  
- Canvis d'ubicació.  
- Pròrrogues per a l'execució del projecte i per al compliment de les condicions particulars de la concessió amb caràcter excepcional.  
- Modificacions justificades del projecte inicial.  
- Pròrrogues del termini per a l'aportació de documents acreditatius de l'execució del projecte a l'efecte de liquidació de l'ajuda.  
- Minoració o revocació de la subvenció concedida.  
2. Quan el beneficiari pose de manifest en la justificació que s'han produït incidències en el projecte que no alteren la naturalesa o l'objectiu de la subvenció, l.IMPIVA podrà acceptar la justificació presentada sempre que això no implique danyar drets de tercers.  
Article 10. Obligacions dels beneficiaris  
Els beneficiaris de les subvencions estaran obligats a:  
a) Executar el projecte aprovat i presentar la documentació que acredite l'esmentada execució en els termes definits en la convocatòria i en les instruccions de justificació.  
b) Complir les obligacions fiscals i de la Seguretat Social de manera que quede acreditada esta circumstància en el moment previ a l'atorgament de l'ajuda, en els termes establits en la normativa vigent en la matèria, i a l'acreditació de la seua personalitat jurídica referida al moment de la sol.licitud de l'ajuda.   
c) Quan l'ajuda s'atorgue a una societat en constitució, en cap cas se'n pagarà l'import abans que la societat estiga constituïda i inscrita en el registre corresponent, per a l'acreditació de la qual cosa es fixarà un termini.  
d) En qualsevol moment de la vigència de l'expedient el beneficiari haurà d'actualitzar la documentació presentada que haguera experimentat alguna modificació i comunicar altres ajudes públiques o privades que haguera obtingut o sol.licitat amb posterioritat a la data de presentació de la sol.licitud.  
e) Tant el beneficiari com els tercers relacionats amb l'objecte de la subvenció, hauran de sotmetre's a les actuacions de comprovació, verificació i control financer de l'activitat subvencionada efectuades tant per l'IMPIVA, com per qualsevol òrgan de la Unió Europea, de l'administració central de l'Estat i de la Generalitat, i facilitar en tot moment tota la informació que se sol.licite en l'exercici de les esmentades actuacions.  
f) Conservar els documents justificatius de la subvenció, mentre puguen ser objecte de comprovació i control.  
g) Adoptar les mesures de difusió de l'origen dels fons percebuts que s'especifiquen en cada convocatòria.  
h) I qualsevol altra establida en la legislació sobre subvencions o en la normativa sobre fons de la Unió Europea.  
Article 11. Liquidació de les ajudes  
1. La liquidació de les ajudes s'efectuarà una vegada executat el projecte en la totalitat o en les fases previstes, d'acord amb la sol.licitud presentada i en els termes fixats per a la concessió de l'ajuda en la convocatòria i en la seua notificació.  
2. Als efectes del que s'ha establit en el punt anterior, els beneficiaris hauran de presentar:  
- Documentació acreditativa de l'execució del projecte.  
- Acreditació, si és el cas, del compliment de les obligacions i condicions que s'hagueren establit.  
3. Si per causa justificada els beneficiaris sol.licitaren un ajornament per a la justificació del projecte, este haurà de presentar-se abans de l'expiració del termini establit i serà resolt pel director general de l'IMPIVA.  
4. La concessió i el pagament de l'ajuda als beneficiaris sotmesos a un procediment de reintegrament iniciat en el marc d'ajudes de la mateixa naturalesa, quedarà condicionada a la terminació d'este.  
Article 12. Pagament anticipat  
Amb caràcter excepcional i en els termes previstos en la normativa vigent, podrà anticipar-se el pagament de l'ajuda amb anterioritat a la realització del projecte en els percentatges màxims establits en aquella, després de la presentació prèvia pel beneficiari, si és el cas, de garantia suficient en la forma i quantia que determine la normativa aplicable.  
Article 13. Minoració i revocació de l'ajuda concedida  
1. L'incompliment pel beneficiari de la normativa vigent sobre subvencions, així com de les obligacions i condicions imposades en la convocatòria o en les instruccions de justificació, donarà lloc a la minoració o revocació de l'ajuda concedida segons el grau d'incompliment en què haja incorregut; tot això sense perjudici de les possibles sancions que de conformitat amb la Llei 38/2003, de 17 de novembre, General de Subvencions, hi pogueren correspondre.  
2. Es podrà prescindir del tràmit d'audiència quan no consten en el procediment ni siguen tinguts en compte en la resolució altres fets ni altres al.legacions i proves que les adduïdes per l'interessat.  
3. En cas que l'ajuda ja haguera sigut pagada al beneficiari, l'IMPIVA tramitarà, si és el cas, el procediment de reintegrament previst a l'efecte.  
Article 14. Responsabilitat i règim sancionador  
Els beneficiaris de les ajudes queden sotmesos a les responsabilitats i el règim sancionador que sobre infraccions administratives en matèries de subvenciones establix el títol IV de la Llei General de Subvencions.   
Disposició derogatòria  
Queden derogades l'Orde de 28 de febrer de 2005, de la Conselleria d'Empresa, Universitat i Ciència, sobre concessió d'ajudes de l'IMPIVA, i l'Orde de 15 de setembre de 2005, de la Conselleria d'Empresa, Universitat i Ciència, per la qual s'establixen les bases per a la concessió d'ajudes de l'IMPIVA en el marc del Pla de Competitivitat de l'Empresa Valenciana.   
Disposició final  
La present orde entrarà en vigor el dia de la publicació en el Diari Oficial de la Comunitat.  
València, 12 de desembre de 2006  
El conseller d'Empresa, Universitat i Ciència  
Justo Nieto Nieto